钦定古今图书集成/明伦汇编/氏族典/第065卷 > 《廖用贤尚友录》 > 虞绰
## 钦定古今图书集成/明伦汇编/氏族典/第065卷 > 《廖用贤尚友录》 > 虞绰

按《隋书虞绰传》：“绰字士裕，会稽馀姚人。身长八尺，姿
仪甚伟，博学有俊才，尤工草隶。陈左卫将军傅縡有
盛名于世，见绰词赋，谓人曰：‘虞郎之文，无以尚也’。仕
陈为太学博士，迁永阳王记室。及陈亡，晋王引为学
士。大业初，转为秘书学士。奉诏与虞世南、庾自直等
撰《长洲玉镜》等书十馀部。绰所笔削，帝未尝不称善。”
初为校书郎，以藩邸左右，加宣惠尉，迁著作佐郎，以
文翰待诏，恩盼隆洽。从征辽东，帝舍临海，顿见大鸟，
异之，诏绰为铭。帝览而善之，命有司勒于海上。以度
辽功，授建节尉。时礼部尚书杨元感称为贵倨，虚襟
礼之，与结布衣之交。绰数从之游。虞世南诫之，绰不
从。及元感败，徙绰且末，绰至长安而亡，变姓名，自称
“吴卓。”游东阳，抵信安，令大水辛大德。大德舍之。岁馀，
绰与人争田相讼，有识绰者而告，竟为吏所执，坐斩
江都，时年五十四。